Diari Oficial de la Generalitat Valenciana


Sumari del DOGV 9493, del 20-12-2022 (2022/12505)

DECRET 218/2022, de 16 de desembre, del Consell, d'aprovació de bases reguladores i concessió directa de subvencions a entitats locals per a promoure i fomentar una millor atenció de les necessitats bàsiques de les persones beneficiàries del règim de protecció temporal afectades pel conflicte a Ucraïna que no disposen de recursos econòmics suficients.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9493

Data del DOGV
:   20-12-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/12558


Data del document
:   16-12-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública
    * legislació
    * administració local
    * benestar social

DECRET 218/2022, de 16 de desembre, del Consell, d'aprovació de bases reguladores i concessió directa de subvencions a entitats locals per a promoure i fomentar una millor atenció de les necessitats bàsiques de les persones beneficiàries del règim de protecció temporal afectades pel conflicte a Ucraïna que no disposen de recursos econòmics suficients. [2022/12441]  
  
PREÀMBUL  
  
La guerra d'Ucraïna ha provocat el desplaçament de grans fluxos de persones que hi residien. Segons les dades de l'Organització Internacional de les Migracions, el nombre de persones desplaçades superaria els set milions. La major part han quedat desplaçades en països de l'entorn europeu. Per a fer front a aquesta situació, el 4 de març de 2022 es va aprovar la Decisió d'execució (UE) 2022/382 del Consell, per la qual es constata l'existència d'una afluència massiva de població desplaçada procedent d'Ucraïna en el sentit de l'article 5 de la Directiva 2001/55/CE i amb l'efecte que s'inicie la protecció temporal.  
  
  
Segons les dades del Ministeri de l'Interior, a Espanya s'ha concedit la protecció temporal a més de 150.000 persones, i la Comunitat Valenciana és la comunitat autònoma amb més presència de persones desplaçades pel conflicte bèl·lic a Ucraïna, tant en termes absoluts (38.873 persones) com en relatius (25,9 %).  
Per Acord del Consell de Ministres de 8 de març de 2022, publicat mitjançant l'Ordre PCM/170/2022, de 9 de març, Espanya va ampliar la protecció temporal atorgada en virtut de la Decisió d'execució (UE) 2022/382 del Consell, de 4 de març de 2022. De manera complementària i amb la finalitat d'aplicar de la manera més àgil i eficaç possible la Decisió del Consell, el Ministeri d'Interior junt amb el Ministeri d'Inclusió, Seguretat Social i Migracions han aprovat l'Ordre PCM/169/2022, de 9 de març, per la qual es desplega el procediment per al reconeixement de la protecció temporal a persones afectades pel conflicte a Ucraïna. Pel que fa al cas, l'article 20 del Reglament sobre règim de protecció temporal en cas d'afluència massiva de persones desplaçades, aprovat pel Reial decret 1325/2003, de 24 d'octubre, estableix que les persones beneficiàries de protecció temporal que no disposen de recursos suficients es podran beneficiar de serveis socials i sanitaris d'acord amb la normativa d'asil. D'altra banda, l'article 30 de la Llei 12/2009, de 30 d'octubre, reguladora del dret d'asil i de la protecció subsidiària, disposa que s'ha de proporcionar a qui sol·licite protecció internacional, sempre que no tinga recursos econòmics, els serveis socials i d'acolliment necessaris amb la finalitat d'assegurar la satisfacció de les seues necessitats bàsiques en condicions de dignitat.  
  
El desplegament d'aquest sistema correspon al Ministeri d'Inclusió, Seguretat Social i Migracions, a través de la Secretaria d'Estat de Migracions, en virtut del que indica el Reial decret 497/2020, de 28 d'abril, pel qual es desenvolupa l'estructura orgànica bàsica del dit departament; en l'article 5 s'estableix que la Secretaria d'Estat de Migracions desplegarà la política del govern en matèria d'estrangeria, immigració i emigració.  
No obstant això, l'arribada massiva de persones provinents d'Ucraïna ha desbordat el sistema d'acolliment dissenyat pel Govern d'Espanya, per la qual cosa la resposta s'ha hagut d'abordar de manera paral·lela i no integrada en aquest sistema d'acolliment, i la Comunitat Valenciana ha assumit un paper fonamental en la gestió de la crisi humanitària, amb la posada en marxa de recursos econòmics, materials i humans per part de totes les administracions territorials valencianes.  
Per a pal·liar les despeses tant de les comunitats autònomes com de les entitats locals destinades a atendre, informar, orientar les persones desplaçades i proporcionar-los allotjament o prestacions econòmiques, amb la deliberació prèvia del Consell de Ministres, el Govern d'Espanya va aprovar el Reial decret 672/2022, d'1 d'agost, pel qual es regula la concessió directa de subvencions a les comunitats autònomes per a promoure i fomentar una millor atenció de les necessitats bàsiques de les persones beneficiàries del règim de protecció temporal afectades pel conflicte a Ucraïna que no disposen de recursos econòmics suficients.  
  
Per mitjà de la Resolució de la Secretaria d'Estat de Migracions de 13 d'octubre de 2022, se li va atorgar a la Generalitat Valenciana la concessió d'una subvenció directa, amb caràcter excepcional i per raons humanitàries, d'un import de 7.394.760,00 euros, per a finançar actuacions de la mateixa Generalitat o de les entitats locals, per a la qual cosa s'ha de servir dels instruments jurídics i de gestió que siguen necessaris.  
  
Hi concorren, per tant, raons d'interés públic, social i, especialment, humanitari, per a atendre i pal·liar l'increment en la despesa corrent i de personal que hagen tingut les entitats locals en l'àmbit de la Comunitat Valenciana entre el 24 de febrer de 2022 i el 31 de desembre de 2022.  
  
L'article 22 de la Llei 38/2003, de 17 de novembre, general de subvencions, estableix, en l'apartat 2.c, la possibilitat de concedir de manera directa, amb caràcter excepcional, subvencions que acrediten raons d'interés públic, social, econòmic o humanitari o altres degudament justificades que dificulten la seua convocatòria pública.  
En compliment del que disposa l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que aquestes subvencions no estan subjectes a l'obligació de notificar-ho prèviament la Comissió Europea en no concórrer-hi tots els requisits de l'article 107.1 del Tractat de Funcionament de la Unió Europea, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.  
  
En virtut del que s'ha exposat, incorporat l'informe de l'Advocacia General de la Generalitat, i també l'informe previ de la Conselleria competent en matèria d'hisenda, i d'acord amb l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, a proposta de la vicepresidenta i consellera d'Igualtat i Polítiques Inclusives, de la Generalitat, amb la deliberació prèviament del Consell en la reunió de 16 de desembre de 2022,  
  
  
DECRETE  
  
Article 1. Objecte  
1. El present decret té com a objecte aprovar les bases reguladores per a la concessió directa d'ajudes a entitats locals en l'àmbit de la Comunitat Valenciana, amb caràcter excepcional i per raons d'interés públic, social i humanitari, per a compensar l'increment en la despesa corrent i de personal que hagen tingut les administracions a conseqüència de dur a terme alguna de les actuacions subvencionables previstes en el decret, en aplicació del que preveu el Reial decret 672/2022, d'1 d'agost, del Ministeri d'Inclusió, Seguretat Social i Migracions, pel qual es regula la concessió directa de subvencions a les comunitats autònomes per a promoure i fomentar una millor atenció de les necessitats bàsiques de les persones beneficiàries del règim de protecció temporal afectades pel conflicte a Ucraïna que no disposen de recursos econòmics suficients (d'ara en avant, Reial decret 672/2022, d'1 d'agost).  
  
2. Les actuacions subvencionables són les fetes des del 24 de febrer de 2022 fins al 31 de desembre de 2022, tots dos inclosos.  
  
Article 2. Règim jurídic aplicable  
Les ajudes es regeixen, a més del que disposa el present decret, per la Llei 38/2003, de 17 de novembre, general de subvencions, excepte en allò que afecte els principis de publicitat i concurrència, pel que disposa la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, i per la resta de normativa vigent que hi siga aplicable.  
  
Article 3. Procediment de concessió  
Les subvencions que regula el present decret tenen caràcter singular i excepcional, i està justificada la concessió directa en aplicació del que preveuen els articles 22.2.c i 28.2 i 3 de la Llei 38/2003, de 17 de novembre, general de subvencions, i l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental, atés el caràcter singular que es deriva de les circumstàncies excepcionals derivades d'una afluència massiva de persones desplaçades procedents d'Ucraïna, i atés que hi concorren raons d'interés públic i social que determinen la improcedència de la seua convocatòria pública.  
  
Article 4. Òrgan competent  
1. En virtut del que disposa l'article 168.1.C lletra e) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, atés que les persones beneficiàries no es poden determinar en el moment d'aprovar el decret, les subvencions es concediran mitjançant resolució de la persona titular de la direcció general competent en matèria de política migratòria, per delegació del Consell, d'acord amb el que estableixen els apartats 1.a i 5 de l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
2. Es faculta a la persona titular de la direcció general competent en matèria de política migratòria per a l'exercici, en l'àmbit de les seues competències, dels actes d'execució que siguen necessaris per al compliment del present decret i implantació de les seues previsions.  
  
Article 5. Finançament  
L'import total de la subvenció, d'acord amb el que s'estableix en l'annex del Reial decret 672/2022, d'1 d'agost, és de set milions tres-cents noranta-quatre mil set-cents seixanta euros (7.394.760,00 ?). Per a donar cobertura a les obligacions econòmiques derivades del decret, es tramitarà, d'acord amb el que preveu la Llei 1/2015, de 6 de febrer, de la Generalitat, l'oportuna generació de crèdit amb càrrec a la línia de subvenció habilitada a aquest efecte en el programa pressupostari 313.80, «Igualtat en la diversitat», del pressupost de despeses de la Vicepresidència i Conselleria d'Igualtat i Polítiques Inclusives, per a l'exercici 2023.  
  
Article 6. Entitats beneficiàries  
1. Poden ser beneficiàries d'aquesta subvenció les entitats locals en l'àmbit de la Comunitat Valenciana que acrediten, mitjançant la documentació preceptiva establida en l'article 8 del present decret, la realització d'una despesa corrent i de personal mínima de cinc mil euros (5.000,00 ?) en alguna de les actuacions subvencionables previstes en l'article següent del present decret, entre el 24 de febrer de 2022 i el 31 de desembre de 2022.  
2. A més, per a poder ser beneficiàries de les subvencions que regula el present decret, les entitats locals han d'acreditar complir els requisits següents:  
a) No concórrer alguna de les circumstàncies establides en l'article 13, apartats 2 i 3, de la Llei 38/2003, de 17 de novembre, general de subvencions.  
b) Trobar-se al corrent en el pagament d'obligacions per reintegrament de subvencions.  
c) Trobar-se al corrent de les obligacions tributàries i amb la Seguretat Social, d'acord amb el que disposa l'article 34.5 de la Llei 38/2003, de 17 de novembre, general de subvencions.  
Els requisits s'han d'acreditar mitjançant una declaració responsable, els exigits en els punts a) i b); i els exigits en el punt c), mitjançant l'aportació del corresponent certificat o l'autorització, en la declaració responsable, a la Vicepresidència i Conselleria d'Igualtat i Polítiques Inclusives, de la seua comprovació d'ofici.  
  
Article 7. Actuacions subvencionables  
1. Es consideren actuacions subvencionables els increments de despeses corrents i de personal derivats del desenvolupament de les prestacions i activitats següents que duen a terme les entitats locals en l'àmbit de la Comunitat Valenciana, d'acord amb el que assenyala l'article 6 del Reial decret 672/2022, d'1 d'agost:  
a) El reforç dels serveis d'informació i orientació que facilite l'accés equitatiu als recursos socials i als serveis públics o, en el seu cas, la creació de nous dispositius per a aquesta finalitat. D'acord amb l'article 18.1 de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana, aquests serveis es corresponen amb l'atenció primària de caràcter bàsic.  
  
b) La prestació, directa o indirecta, de serveis d'allotjament o manutenció a les persones beneficiàries de protecció temporal afectades pel conflicte a Ucraïna que no disposen de mitjans econòmics suficients en els allotjaments alternatius en situacions de crisi personal o familiar, que podran ser de caràcter temporal o indefinit, d'acord amb les circumstàncies que ho determinen.  
c) La prestació, directa o indirecta, d'ajudes econòmiques destinades a les persones beneficiàries de protecció temporal afectades pel conflicte a Ucraïna que no disposen de mitjans econòmics suficients, com a complement a les prestacions bàsiques d'allotjament i manutenció. És una prestació que no és finançable durant el període en què la persona perceptora reba l'ajuda econòmica directa a la qual puga tindre dret per reunir els requisits establits en la normativa aprovada per a garantir-ne la cobertura de les necessitats bàsiques.  
  
d) La prestació, directa o indirecta, de serveis de conciliació, oci i temps lliure.  
e) La prestació, directa o indirecta, de serveis d'aprenentatge del castellà o altres llengües oficials.  
2. Únicament es consideren subvencionables les actuacions previstes en l'apartat anterior que estiguen destinades a persones beneficiàries de l'estatut de protecció temporal d'acord amb el Reglament sobre règim de protecció temporal en cas d'afluència massiva de persones desplaçades, aprovat pel Reial decret 1325/2003, de 24 d'octubre, i en el marc de l'Acord del Consell de Ministres de 8 de març de 2022, pel qual s'amplia la protecció temporal atorgada en virtut de la Decisió d'execució (UE) 2022/382 del Consell, de 4 de març de 2022, a persones afectades pel conflicte a Ucraïna que puguen trobar refugi a Espanya, publicat per mitjà de l'Ordre PCM/170/2022, de 9 de març, que no disposen de recursos econòmics suficients.  
  
  
Article 8. Sol·licitud i documentació justificativa  
1. Per a poder ser beneficiàries d'aquesta subvenció, les entitats locals hauran de presentar telemàticament la corresponent sol·licitud acompanyada de la documentació exigida en el termini d'un mes des de la publicació d'aquest decret en el Diari Oficial de la Generalitat Valenciana. Aquesta sol·licitud telemàtica estarà accessible i s'emplenarà directament en la seu electrònica de la Generalitat, a través de l'enllaç següent:  
https://sede.gva.es/va/inicio/procedimientos'id\_proc=23896  
2. Junt amb la sol·licitud, les entitats beneficiàries han de justificar l'increment en la despesa corrent i de personal que hagen tingut a conseqüència de dur a terme alguna de les actuacions subvencionables previstes en el present decret entre el 24 de febrer de 2022 i el 31 de desembre de 2022, mitjançant l'aportació d'una memòria descriptiva signada per la persona titular de l'òrgan competent, en el qual s'acredite la realització de l'activitat i l'import de les despeses finançables que en cada cas s'hagen fet.  
En la memòria s'ha d'incloure:  
a) Quantia total destinada a les actuacions finançables previstes en l'article 7.  
b) Desglossament de quanties destinades a cada una de les actuacions finançables previstes en l'article 7.  
c) Nombre de persones ateses en cada una de les actuacions finançables.  
Així mateix, han de presentar un certificat expedit per la Intervenció o òrgan de control equivalent de l'entitat beneficiària que acredite la veracitat i la regularitat de la documentació justificativa.  
3. En qualsevol cas, les entitats beneficiàries han de custodiar totes les factures i altres documents que acrediten les despeses subvencionables que hagen dut a terme i que siguen objecte de l'ajuda, a disposició de l'òrgan concedent, que pot requerir-les per a fer-ne la comprovació en qualsevol moment.  
  
Article 9. Resolució i publicació  
1. La revisió de les sol·licituds i de la resta de documentació que a aquest efecte s'ha establit en el present decret com d'aportació preceptiva servirà de comprovació i control de les ajudes. Una vegada realitzada aquesta revisió, la persona titular de la direcció general competent en matèria de política migratòria dictarà la corresponent resolució de concessió.  
2. Si l'import total de les sol·licituds que compleixen els requisits establerts superara l'import màxim disponible, es repartiran els fons proporcionalment a les despeses realitzades per les entitats locals, amb la finalitat d'atorgar el mateix percentatge d'ajuda a totes les sol·licituds.  
3. La resolució de concessió de la subvenció a les entitats locals es publicarà en el Diari Oficial de la Generalitat Valenciana. Aquesta publicació servirà de notificació a l'efecte del que es disposa l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
Article 10. Pagament de la subvenció  
1. Les subvencions s'abonaran en un únic pagament que s'ha de fer en un termini de tres mesos comptadors des de la resolució de concessió.  
2. Abans de l'ordenació del pagament, les entitats beneficiàries han d'acreditar davant de la Vicepresidència i Conselleria d'Igualtat i Polítiques Inclusives els requisits assenyalats en l'apartat segon de l'article 6 del present decret. La presentació de la sol·licitud de les subvencions comporta, excepte oposició expressa de qui fa la sol·licitud, l'autorització perquè l'òrgan gestor obtinga de manera directa l'acreditació dels requisits a través de certificats telemàtics. En el cas que qui fa la sol·licitud hi denegue expressament el consentiment, haurà d'aportar els certificats corresponents.  
  
Article 11. Minoració i reintegrament de les subvencions concedides  
S'exigirà el reintegrament dels imports indegudament percebuts per part de les entitats beneficiàries. Així mateix, serà procedent el reintegrament de la subvenció quan s'acredite la concurrència de les causes indicades en l'article 37 de la Llei 38/2003, de 17 de novembre, general de subvencions.  
  
Article 12. Obligacions de les entitats beneficiàries  
1. Les entitats beneficiàries de les subvencions queden subjectes a les obligacions establides en l'article 14 i concordants de la Llei 38/2003, de 17 de novembre, general de subvencions.  
2. Les ajudes s'han de destinar exclusivament a pagar les actuacions subvencionables previstes en l'article 7 del present decret.  
3. Les entitats beneficiàries poden subcontractar l'actuació que s'ha de finançar, atesa la naturalesa de les actuacions a subvencionar.  
  
Article 13. Publicitat i difusió  
1. D'acord amb el que preveu l'article 10.2 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, les obligacions de publicitat activa aplicables a les entitats que formen l'administració local de la Comunitat Valenciana són les previstes en els articles 6, 7 i 8 de la Llei 19/2013, de 9 de desembre, de transparència, accés a la informació pública i bon govern, en la normativa reguladora dels governs locals i en les normes i ordenances que aproven fent ús de la seua autonomia.  
  
2. En les actuacions que es duguen a terme, en tot o en part, en execució de les subvencions, que impliquen difusió, ja siga impresa o per qualsevol altre mitjà, s'ha d'incorporar de manera visible el logotip institucional de la «Direcció General de Gestió del Sistema d'Acolliment de Protecció Internacional i Temporal de la Secretaria d'Estat de Migracions del Ministeri d'Inclusió, Seguretat Social i Migracions» amb la finalitat d'identificar l'origen del caràcter públic de les subvencions.  
  
3. El logotip institucional a què fa referència l'apartat anterior únicament es pot fer servir en els materials que s'utilitzen per a fer, informar i difondre les actuacions que constitueixen l'objecte de les subvencions i no amb altres finalitats publicitàries alienes.  
  
4. Les subvencions concedides seran objecte de publicitat en la Base de dades nacional de subvencions, d'acord amb el que estableixen l'article 20.4 de la Llei 38/2003, de 17 de novembre, i l'article 6 del Reial decret 130/2019, de 8 de març, pel qual es regula la dita base de dades nacional de subvencions i la publicitat de les subvencions i altres ajudes públiques.  
  
Article 14. Compatibilitat  
Les subvencions concedides a l'empara del present decret són compatibles amb altres subvencions, ajudes, ingressos i recursos per a la mateixa finalitat procedent d'altres administracions públiques o ens públics o privats, estatals, de la Unió Europea o d'organismes internacionals, sempre que l'import no siga d'una quantia que, aïllada o en concurrència amb altres subvencions, supere el cost de les activitats subvencionades.  
  
Article 15. Règim sancionador  
Les possibles infraccions que puga cometre l'entitat beneficiària de la subvenció es graduaran i sancionaran d'acord amb el que estableixen el títol IV de la Llei 38/2003, de 17 de novembre, i el capítol IV del títol X de la Llei 1/2015, de 6 de febrer.  
  
Article 16. Efectes  
El present decret produeix efectes a partir de l'endemà de la publicació en el Diari Oficial de la Generalitat Valenciana.  
  
Article 17. Recursos  
D'acord amb el que disposa l'article 168.1.C), de la Llei 1/2015, de 6 de febrer, d'hisenda pública, del sector públic instrumental i de subvencions, les bases que regula el present decret no tenen caràcter de disposició general.  
Contra el present decret, que posa fi a la via administrativa, es pot interposar potestativament recurs de reposició davant de l'òrgan que ha dictat l'acte, en el termini d'un mes comptador des de la publicació en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de publicar-se en el Diari Oficial de la Generalitat Valenciana. Tot això, d'acord amb el que disposen els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
  
València, 16 de desembre de 2022  
  
El president de la Generalitat,  
XIMO PUIG I FERRER  
  
La vicepresidenta del Consell i   
consellera d'Igualtat i Polítiques Inclusives,  
AITANA MAS I MAS